को-ऑपरेटिव सोसायटी (सहकारी समिति) सिद्धांत की नीव गुजरात में बहुत पहले से पड़ चुकी थी. दुग्ध संघ बना कर किसान दूध का व्यापार करने लगे थे, और यह दशकों पहले शुरू हुआ. देश में जब सामूहिक तौर पर कुछ करने से लोग कतराते थे तब गुजरातियों ने दूध जैसे उत्पाद को अपने व्यापार का हिस्सा बनाया. सिस्टेमेटिक तरीके से दूध खरीदने-बेचने का यह एक सफल प्रयोग था जिसमें गुजरात का बहुत बड़ा वर्ग शामिल हुआ. 1946 में स्थानीय नेता त्रिभुवन दास पटेल ने खेढ़ा जिले के कुछ किसानों का एक संगठन बनाया जिसके तहत दूध इकठ्ठा करके मुंबई के बाज़ार में बेचा जाने लगा. यह शुरुआत बहुत छोटी थी जो आगे चल कर आनंद मिल्क यूनियन लिमिटेड (अमूल) के नाम से पहचानी गयी. त्रिभुवन दास पटेल की वजह से आनंद में वर्गीज कुरियन ने अपना ठिकाना बनाया और वहीँ से श्वेत क्रान्ति की शुरुआत हुई.